Vili McViileri

**Vili McViileri** () on Bob Kanen ja Al Brodaxin luoma Yhdysvaltalais-Australialainen animaatiosarja, jota näytettiin alun perin Yhdysvaltojen NBC-kanavalla 10. syyskuuta 1966 – 21. tammikuuta 1967. Tuotantoyhtiöinä olivat King Features Entertainment ja Artransa Park Film Studios. Suomessa sarjaa on julkaistu VHS-kaseteilla Golden Voicen tuottamilla suomenkielisillä äänillä. Sarjassa on yhteensä 20 jaksoa, joista jokaisessa on 3 osiota.

Sarja käsittelee humoristisia taisteluita rikollisia vastaan James Bond -tyylisesti. Sarjassa kuullaan iskulauseita, kuten ”vaara on minun hommiani” ja ”tämä ei tule toistumaan”. Sanonnat ovat ironisia, sillä päähenkilö Vili McViileri pikemminkin aiheuttaa vaaroja itse ja toistaa tekemiään virheitä agenttityössään.

## Hahmot
* **Vili McViileri** (): Sarjan viiksekäs päähenkilö, salainen agentti keltaisessa takissa. Hän ottaa vastaan tehtäviä pomoltaan 001 ja työskentelee Secret Inc.:lle.
* **001** (): Secret Inc.:n pomo. Hän on niin salainen agentti, että hänestä saa näkyä vain kädet ja sikari. Hän istuu nojatuolissaan ja käskyttää McViileriä antaen erilaisia vangitsemistehtäviä. Kun 001 saa tarpeekseen jakson lopussa, hän singottaa McViilerin kattoikkunan läpi nappia painamalla.
* **Herra Riggs** (): Teknikko, joka rakentaa McViilerille laitteita tehtäviä varten ja mumisee itsekseen "loistavaa, loistavaa".
* **Perjantai** (): Yhtiön sihteeri, joka on ihastunut McViileriin.
* **Breezy**: McViilerin aisapari, joka on joskus mukana agenttitehtävissä.
* **Pöllömies** (): Lintuihin erikoistunut pahis, joka kykenee käskyttämään lintuja tekemään erilaisia rikoksia.
* **Kiero Liero** (): Kasveihin erikoistunut pahis. Hän on kiero kuin käärme ja hänen heikkoutensa on käärmeenlumousmusiikki.
* **Tohtori Luihu-Lätsä** (): Hattuihin erikoistunut pahis. Hänen silmänsä pyörivät päässä kuin hullulla ja hän kätkee hattuihin erilaisia ansoja.
* **Kreetta Kolho** (): Luihu-Lätsän kalpeakasvoinen puoliso, joka kantaa miestänsä käsivarsillaan.
* **Hurrikaani-Harri** (): Myrskyihin erikoistunut pahis, joka kykenee luomaan myrskyjä puhaltamalla. Hänen heikkoutensa on hammasventtiilin irtoaminen, mikä tyhjentää keuhkot. "Haitarityttö" on hänen aisaparinsa.
* **Vieteri-Ukko** (): Leluihin erikoistunut pahis, joka parodioi Jokeria.
* **Hartsi McViileri** (): Vili McViilerin isä, joka on ammatiltaan poliisi. Hänellä on mukana kaksi poliisiveljeä polkemassa kolmoistandemilla: Riku ja Tomppa. Yhdessä he ottavat roistoja kiinni. Heidän tarinansa kerrotaan muistelmamaisesti, kun Vili McViileri nukkuu nojatuolissa banjosoiton jälkeen.
* **Tomppa McViileri** (): Hartsin veli, joka mumisee ja ottaa iskuja patukasta molemmilta veljiltään.
* **Riku McViileri** (): Hartsin toinen veli. Hänellä on pakonomainen tarve kysyä Hartsilta, mitä Tomppa tarkoitti muminallaan. Yhdessä Hartsin kanssa hän hakkaa Tomppaa patukalla, vaikka tämä puhuisikin asiaa.
* **Kersantti** (): Hartsin, Rikun ja Tompan ankara silmälasipäinen pomo poliisiasemalla. Hän saa toistuvasti huutaa kolmikolle, kun se ei hoida tehtäviään kunnolla.

## Aiheesta muualla
* Cool McCool Internet Movie Database -sivustolla: https://www.imdb.com/title/tt0059975/

## Lähteet
* Vili McViileri - Kanamaista peliä VHS, Castle Communications Oy
* Vili McViileri - Tosi viileää VHS, Castle Communications Oy
* Vili McViileri - Tyyntä myrskyn edellä VHS, Castle Communications Oy

### Viitteet